過子美草堂
作者：馬俌
朝代：宋

paragraphs: 棲遲九月錦水行，獨過草堂西出城。
村樹苒苒秋照白，水花漪漪江水明。
溪邊三重結茅屋，松蘿翳疏晚雨清。
往來沽酒且有客，胡爲奔走不自停。
四海紛然霾曀多，我憂豈但白馬盟。
藜藿未足飽我腹，况又一頃供耕耘。
只今騎驢望八極，終日飄飄浪如許。
可堪顔色太癯生，憂愁盡入篇章苦。
信眉一笑古復作，却似韓宣適東魯。
此生蕩漾胡能留，雨脚風塵奚所休。
此道滄浪付一漚，喚之千古與爾謀。
吾亦往矣作春秋。